Ego Philippus, Dei gratia Francorum rex, præsentis privilegii auctoritate notum esse volumus quod venerabilis Symon, Floriacensis abbas, nostram adierit præsentiam, querimoniam facturus super quodam nostro milite, Hugone Gregario, qui filios Tebaldi de Grandi Campo sibi in collibertos, contra fas et morem terræ Gastinensis, vindicare volebat. Mos quippe est in terra eadem ut, si qua mulier sancti Benedicti viro cuicunque nupserit, nullam in ejus procreatione partem capere [aliquis possit]. Unde ipsum Hugonem per nos convenimus ac singula discutientes, ad id tandem pervenimus ut, quadraginta solidos ab abbate accipiens, id in nostri præsentia diceret: «Ego Hugo Gregarius, ob remedium animæ patris et matris et prædecessorum meorum et uxoris meæ, calumpniam licet injustam quam in filiis Tebaldi de Grandi Campo habere videbar, in præsentia domini mei regis atque abbatis sancti Benedicti ac plurium utriusque partis testium remitto Deo sanctoque Benedicto, favente uxore mea Christiana ac filiis meis Fulcuino, Ursione, Guillelmo atque Gisleberto filiabusque meis.» Proinde tam ipse Hugo quam et abbas sancti Benedicti [nos rogaverunt] ut id, quatenus firmius haberetur, nostræ auctoritatis sigillo roboraremus, quod libenter eis annuimus, adeo ut et nomen nostrum ac optimatum nostrorum, utriusque quoque partis testium nomina subscribi juberemus. S. Philippi Francorum regis (Monogramma). S. Bartholomæi de Pissiaco. S. Mathei de Sosiaco. S. Hugonis Gregarii. S. Joannis, generi ejus. S. Christianæ, uxoris ejus. S. Fulcuini, filii ejus. S. Ursionis, filii ejus. S. Guillelmi, filii ejus. S. Gisleberti, filii ejus. S. Symonis, abbatis Floriacensis. S. Ascelini, monachi. S. Gisleberti, monachi. S. Gisleberti, majoris. S. Odonis. S. Burdini. Data Aurelianis, anno ab Incarnatione Domini MCIII, regnante Philippo rege.